BTW-kwytskelding op sekere kos gevra(Foto: Maroela Media) Een van die ergste weke van beurtkrag in die geskiedenis, ŉ verhoging in die repokoers en die voortgesette verswakking van die rand het talle Suid-Afrikaners op hul knieë – en stygende pryse van basiese voedselitems is besig om ŉ reeds benarde situasie vir baie mense in ŉ ramp te verander. “In ŉ tyd van kosprysstygings wat buite beheer is, is dit noodsaaklik dat die minister van finansies, Enoch Godongwana, die mediumtermynbegroting in Oktober gebruik om kosprysverligting aan te kondig,” sê dr. Dion George, die DA se woordvoerder oor finansies. Die party het Suid-Afrikaners Maandag gevra om kommentaar te lewer op die skrap van BTW op noodsaaklike voedselitems, wat die koste van items met nagenoeg 15% kan laat daal. George sê die minister moet nou dapper stappe doen om kospryse te laat daal en dat Suid-Afrikaners nou die kans het om daarop kommentaar te lewer en hul steun aan so ŉ oproep te gee. Die party het ook ŉ beroep op Godongwana gedoen om ŉ paneel kundiges aan te wys wat hom kan raad gee oor watter voedselitems in Oktober van BTW vrygestel kan word. Kwytskelding van BTW op ŉ veel duurder mandjie noodsaaklike kos sal miljoene rand se verligting vir reeds sukkelende verbruikers beteken. “Die gevoellose ANC-regering moet ingryp om kospryse te verminder terwyl al hoe meer mense in armoede gedompel word,” sê George. Hy sê wêreldwyd neem regerings dapper stappe om diegene wat sukkel deur die krisis te help, maar in Suid-Afrika “sit die regering op sy hande”. Die DA het ŉ beroep op Suid-Afrikaners gedoen om hul steun te gee aan en kommentaar te lewer op ŉ voorstel om BTW op sekere produkte te skrap. Die party sê die minister van finansies moet die maatreëls tot sy beskikking gebruik om Suid-Afrikaners teen stygende pryse te beskerm. In Augustus het kernverbruikersprysinflasie op ŉ jaargrondslag tot 7,6% gedaal. Dit het in Julie op 7,8% gestaan en was net meer as die verwagte 7,5%. Inflasie op kos en nie-alkoholiese drankies het op ŉ jaargrondslag met 11,3% toegeneem (dit het in Julie op 9,7% gestaan). Die Buro vir Ekonomiese Navorsing sê hoewel ŉ styging in kos- en energiepryse ŉ wesenlike gevaar vir inflasie inhou, het kern-VPI waarskynlik in Julie ŉ hoogtepunt bereik en behoort dit deur die res van die jaar meer gematig te wees.